钦定古今图书集成/历象汇编/岁功典/第006卷 > 《白虎通》 > 《八风篇》
## 钦定古今图书集成/历象汇编/岁功典/第006卷 > 《白虎通》 > 《八风篇》

风者，何谓也？风之为言萌也，养物成功，所以象八卦。
阳生于五，极于九五，九四十五日变，变以为风，阴合
阳以生风也。距冬至四十五日，条风至，条者，正也。四
十五日明庶风至，明庶者，迎众也。四十五日清明风
至，清明者，清芒也。四十五日景风至，景，大也，阳气长
养。四十五日凉风至，凉，寒也，行阴气也。四十五日昌
盍风至，戒收藏也。四十五日不周风至，不周者，不交
也，阴阳未合化也。四十五日广莫风至，广莫者，大也，
同阳气也。故曰：“条风至，地暖，明庶风至，万物产，清明
风至，物形乾景风至，棘造实，凉风至，黍禾干，昌盍风
至，生荠麦，不周风至，蛰虫匿；广莫风至，则万物伏，是
以王者承顺之，条风至，则出轻刑，解稽留。《明庶》风至，
则修封疆，理田畴，《清明》风至，出币帛，使诸侯。景风至，
则爵有德，封有功。凉风至，报地德，化四乡昌盍风至，
则申象刑，饰囷仓，《不周》风至，则筑宫室，修城郭。《广莫》
风至，则断大辟，行狱刑。”